**Rugăciuni de demult**

*Gabi Nitu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Oamenii adormeau mult mai încet

În timpurile de-atunci,

Timpuri ieșite din uz,

De câteva secole bune.

Mai sunt cei care

Poartă povești despre înțelepții

Care erau zeificați încă din timpul vieții.

Le era foarte greu să meargă,

Purtând pe umerii lor mistere şi minuni.

Își lăsau brațul drept să fie sărutat.

Era sărutat până când sângele lor

Se prefăcea a fi purificator.

Pentru înțelepți acesta era greu, ireal,

Imposibil de purtat în sinea lor.

Goliți de prea multa lor dăruire,

Cu timpul se făceau mici.

Sămânță de om sau de sfânt...

Nimeni nu mai se sinchisea

Atunci să vadă

Dacă aceștia mai simt ceva,

venind de la oameni.

Erau plantați în păduri.

Aceștia săpau tot mai adânc,

În speranța că au să uite semenii lor

De fosta lor existență abstractizată

Cu-atât sadism doar pentru

A fi ceva mai mare care să-i iubească,

Puțin mai uman, pe fiecare,

Înainte de somn.